Kevin Dubois . Mynd fengin af heimasíðu Háskólasetursins . Á heimasíðu Háskólaseturs Vestfjarða má lesa um Vísindaport vikunnar sem að þessu sinni er flutt af Kévin Dubois , meistaranema í verkfræði við SeaTech Toulon í Frakklandi . Hann mun kynna verkefni sem hann vinnur nú að hér á Ísafirði . Í erindi sínu mun Kévin fjalla um sjávarlíkön ( e. coastal modelling ) og möguleika á að nota þau til að herma sjávarstrauma , öldur og strandrof í samspili sjávarfalla og veðurs . Með þeim má fá innsýn í viðburði sem hafa þýðingu fyrir þætti er varða forsendur fyrir hönnun mannvirkja , skipulag strandbyggðar og afdrif mengunar sem fellur til sjávar eða berst annarstaðar frá af hafi . Líkanið hefur verið í þróun við háskólann í Delft í Hollandi um langt árabil og við keyrslu þess eru nýtt gögn úr hnattrænum veður - og haflíkönum . Um nokkurt árabil hefur staðið yfir við Háskólasetrið farsælt samstarf um starfsþjálfun verkfræðinema í hafeðlisfræði á vegum SeaTech skólans , sem er deild innan Háskólans í Toulon í Frakklandi . Nemar þaðan hafa fengist við fjölbreytt verkefni á sviði hafeðlisfræði , svo sem greiningu sjávarfalla í sjávarhæðarmælingum , áhrifa langtíma veðurfarsbreytinga á tíðni sjávarflóða , brotahreyfinga í hafísþekju Pólhafsins og athugana á blöndun og dreifingu mismunandi sjógerða úr hita og seltumælingum í hafi svo nokkur dæmi séu tekin . Kévin Dubois fæddist 1995 í Cholet , sem er bær í grennd við borgina Nantes við vesturströnd Frakklands . Kévin kom fyrst til Íslands fyrir tveimur árum og dvaldi þá á Ísafirði sumarlangt sem starfsnemi og hefur komið hingað í framhaldsverkefni sem beinist að því að byggja upp aðstöðu til að styðja við mótun skipulags á strandsvæðum varðandi samgöngumannvirki , útlosun skólps og aðstæður fyrir fiskeldi við ströndina . Vísindaportið fer fram í kaffistofu Háskólaseturs kl. 12:10 - 13:00 . Allir velkomnir . Erindið verður á ensku .